Jul | 2020 | MaanKind
Met die sluiting van tydskrifte, huil my skrywersvriende lang trane. Ek ween saam. Maar kom ons dink 'n bietjie daaroor? Watter rol het tydskrifte gespeel om ons selfbeelde oor die jare aan te tas?
Wie was/is die teikenmark? Baie artikels en die meeste advertensies laat jou wonder daaroor. Wie het geld en die lewensstyl om elke seisoen jou huis se voorkoms te verander? Dis nou nadat jy jou eie klerekas herbeplan en die winkels in was om (weer) basiese stukke soos stewels, jasse, baadjies te koop? Al die geld aan velsorg produkte, hare en naels te spandeer? Terwyl jy nou beplan aan eksotiese vakansies! Modelle is rietskraal en beeldskoon, sonder 'n kenhaartjie, velvlekkie of uitgegroeide haarkleur. Ie wat
Miskien lewe ek in 'n bubble, het ek die verkeerde vriende, gemeenskap en familie, want niemand wat ek ken, leef só nie. Almal is doodgewone mense met doodgewone probleme. Ja, ek weet. Baie artikels het gefokus op probleme met gesondheid en kinders, maar lees dit binne die oppervlakkige prentjie wat uitgebeeld word van hoe die lewe is. Elke leser meet haarself immers daaraan?
En verhoudings. Wat het jy van die huwelik geweet op jou troudag? Van die huwelik as sosiale konstruk.
Is dit nie tyd dat mense eerder bewus gemaak van die feit dat daardie eerste verliefde fase binne so 2-3 jaar verbygaan nie? Dis is maar die natuur se manier om voortplanting te verseker. Daarna is dit mos 'n ander soort liefde wat intree, en dan verwar die jong mevroutjie die 'minder aandag' met 'gee nie meer om' nie. En hulle begin mekaar verwyt, pleks van mekaar liefhê, op 'n dieper, deernisvolle manier.
Word ons nie ook bietjie mislei en geïndoktrineer deur die verwagtinge wat deur tydskrifte en die lewe self gestel word nie? Word dogtertjies van kleins af afgerig, of is dit inherent om Bruid te wil wees?
En dan die ewige "celebs" se liefdeslewens. Wie wil regtig lees van die siklus van skades en skandes en liefdes en skeidings? Wie ís die mense?